Bojdeuca lui Ion Creangă

Bojdeuca lui Ion Creangă este o casă din cartierul Țicău, Iași, în care a locuit între anii 1872 și 1889 marele povestitor Ion Creangă. Pragul acestei case a fost trecut și de Mihai Eminescu, bun prieten al lui Creangă. Casa este înscrisă în Lista monumentelor istorice, având codul IS-IV-m-B-04328. Este prima casă memorială din România. Primul muzeograf care a prezentat Bojdeuca celor ce veneau să o viziteze a avut dreptul să locuiască în mica bucătărioară din stânga intrării, împreună cu soția, trei copii și bunica. Istoria casei În anul 1872, când a fost răspopit și nevoit să părăsească locuința din incinta Mănăstirii Golia, Ion Creangă s-a mutat aici, în camera din dreapta, având-o ca vecină pe Ecaterina Vartic, cea care avea să-l îngrijească tot restul vieții. Drept mulțumire pentru dedicarea ei, Ion Creangă a cumpărat locuința pe numele ei în anul 1879. Căsuța, acoperită cu șindrilă, avea două odăi mici, joase, lipite cu lut pe jos, cu pereții crăpați. La câteva luni după moartea lui Creangă, Tinca s-a căsătorit, lăsând bojdeuca în paragină. După moartea ei, Constantin Creangă, fiul prozatorului, împreună cu un grup de prieteni și admiratori, au răscumpărat proprietatea pentru consolidare și renovare. Ion Creangă era recunoscut pentru faptul că la căsuța sa din Țicău deținea un grup destul de mare de pisici (aproximativ 30), iar fiecare purta câte un nume asociat unei persoane reale din viața sa. Spre exemplu, întotdeauna a avut o pisică pe nume Marioara ca și mătușa sa zgârcită din satul natal Humulești. Muzeu Căsuța, având două camere dispuse de o parte și de alta a unui antreu, a devenit muzeu memorial la 15 aprilie 1918. A fost pusă în circuit public, devenind astfel primul muzeu memorial din România și cel mai vizitat muzeu din Iași, cu peste 100.000 de vizitatori anual. Aici sunt păstrate o parte din obiectele scriitorului: călimara de scris cu ștergătorul de penițe, sfeșnice, o cutie de epocă cu însemnul apartenenței pe ea, vase, tablouri, o icoană adusă din casa bunicului său, David Creangă, de la Pipirig, cărți și manuale de școală ale autorului, fotografii. Restaurări Bojdeuca lui Ion Creangă a trecut prin mai multe restaurări și renovări. Prima renovare a debutat în anul 1915 și s-a încheiat în 1918, când a fost inaugurată ca muzeu. În anul 1936 a avut loc o nouă restaurare și s-a construit o clădire în curtea Bojdeucii, necesară îngrijitorului care locuia în muzeu. În urma cutremurului din 10 noiembrie 1940, Bojdeuca a avut mult de suferit, iar în 1942 s-a aprobat material gratuit de la Mănăstirea Neamț pentru refacerea acesteia. Pentru a reconstitui atmosfera în care a trăit și a creat Ion Creangă, în 1966 s-a adus o completare a interiorului prin etalarea unor obiecte originale. În primăvara anului 1968, înainte de aniversarea semicentenarului Bojdeucii, s-a desfășurat o nouă reparare și reorganizare și a fost instalat, în curtea Bojdeucii, bustul de granit al lui Ion Creangă, realizat de Iftimie Bârleanu. În urma cutremurului din 4 martie 1977, casa a suferit multe stricăciuni, astfel că Bojdeuca a ieșit din circuit pentru câțiva ani. În 1984 au avut loc alte lucrări majore de renovare și consolidare, iar în anul 1985 muzeul a fost redeschis publicului. Note Vezi și Casa memorială „Ion Creangă” din Humulești Legături externe Bojdeuca lui Ion Creangă din Iași : [Fotografie]. - [s.l. : s.n., s.a.]. - 1 fotografie : alb-negru Bojdeuca lui Creangă: o controversă și o nedumerire Pomenirea lui Ion Creangă la Bojdeuca din Țicău Elogiul Țicăului Comemorarea Creangă Bojdeuca lui Ion Creangă - prezentare generală Arhivat în 9 septembrie 2007, la Wayback Machine. Iași - Bojdeuca lui Ion Creangă Arhivat în 15 februarie 2008, la Wayback Machine. Bojdeuca lui Ion Creangă pe harta orașului Iași Arhivat în 13 mai 2008, la Wayback Machine. Spatiul viral al geniului: o camera si un ceardac Arhivat în 29 septembrie 2012, la Wayback Machine., 22 decembrie 2005, Adrian Pârvu, Jurnalul Național Povestea casei în care au fost scrise „Amintirile” lui Ion Creangă, 15 aprilie 2012, Ionuț Fantaziu, Evenimentul zilei Imagini Interactive din Bojdeuca lui Ion Creangă Arhivat în 17 martie 2010, la Wayback Machine.